Γοδεφρείδος του Τάραντα

Ο Γοδεφρείδος, Geoffrey, Godfrey, Goffredo (απεβ. το 1068-1072), που ονομαζόταν Λοφρέδος στα λατινικά, ήταν Νορμανδός στρατιωτικός ηγέτης, και ο πρώτος κόμης τού Τάραντα. Ήταν ο δεύτερος γιος τού Πέτρου Α΄ τού Τράνι, αν και για τον μεγαλύτερο αδελφό του, Αμίκο, δεν είναι γνωστό τίποτε. Διαδέχθηκε τον πατέρα του στην περιοχή τού Τράνι, και την έλεγχε το 1064, αν και η ίδια η πόλη παρέμεινε ακόμη στη Ρωμαϊκή (Βυζαντινή) Αυτοκρατορία. Ο νεότερος αδελφός του, Πέτρος Β΄, κατέλαβε την πόλη από τους Ρωμαίους (Βυζαντινούς) το 1054, και εκμεταλλευόμενος την απουσία τού Γοδεφρείδου, ανέλαβε τον έλεγχο της κληρονομιάς. Ο Γοδεφρείδος νυμφεύτηκε μία κόρη τού Ντρόγκο, κυρίου τής Μοτόλα και τής Καστελανέτα.

Όταν ο Ντρόγκο κόμης τής Απουλίας δολοφονήθηκε το 1051, ο Γοδεφρείδος ανέλαβε την ευθύνη τού νεαρού γιου του, Ριχάρδου. Ο Γοδεφρείδος ίδρυσε, πιθανώς στη θέση ενός υπάρχοντος ασκητηρίου, το μοναστήρι τής Σάντα Μαρία ντι Κολόννα, εποικίζοντάς το με μοναχούς από το Μοντεκασίνο, και κτίζοντας έναν αμυντικό πύργο, που σώζεται μέχρι σήμερα.

Τον Μάιο τού 1063 ο Γοδεφρείδος κατέκτησε τον Τάραντα, τον οποίο τελικά έκανε την κύρια πόλη του. Πήρε τον τίτλο κόμης (comes), όπως καταγράφεται στον Λούπο Πρωτοσπαθάριο (LIX.34, 38–9) και στο Στρατηγικόν τού Κεκαυμένου (116.3). Το 1064, σύμφωνα με τον Ανώνυμο τού Μπάρι (§152), κατέλαβε το Οτράντο (Υδρόντο) με τέχνασμα, μετά από αρκετές αποτυχημένες προσπάθειες να το καταλάβει με τη βία. Την πόλη υπερασπιζόταν ο Μαλαπέτζης (Malapezza) με στρατό Βαράγγων και Ρως. Η ανιψιά του ζούσε σε ένα παλαιό σπίτι δίπλα στα τείχη τής πόλης. Ο Γοδεφρείδος ήρθε σε επαφή με αυτή την ανιψιά, τής έστειλε δώρα, και τής υποσχέθηκε να τη νυμφευτεί, αν επέτρεπε στους Νορμανδούς του να εισέλθουν στην πόλη από το σπίτι της. Χρησιμοποιώντας σχοινιά κατά τη διάρκεια τής νύχτας, βοήθησε τα εχθρικά στρατεύματα να εισέλθουν. Όταν διαπίστωσε ότι η πόλη είχε χαθεί, ο Μαλαπέτζης έφυγε δια θαλάσσης, αφήνοντας πίσω τη γυναίκα και τα παιδιά του.

Το 1066 ο Γοδεφρείδος έκανε την πρώτη Νορμανδική απόπειρα στα Βαλκάνια (Ρωμανία). Συγκεντρώνοντας έναν μεγάλο στρατό για την αποστολή, τον συνάντησε κοντά στο Μπάρι και τον σταμάτησε ο Μιχαήλ Μαυρίκας, ο οποίος είχε έρθει με πλοίο με έναν στρατό Βαράγγων (Wolff, 19–20).

Λόγω τής αντιπαλότητας μεταξύ τού Πέτρου Β΄ και τού Ροβέρτου Γυισκάρδου, ο Γοδεφρείδος επέστρεψε στο Τράνι, και ανέλαβε την διοίκησή του. Απεβίωσε εκεί λίγο αργότερα, πιθανώς το 1068. Άφησε έναν γιο, τον Ριχάρδο, ως κληρονόμο του, αλλά ο Πέτρος γρήγορα τού στέρησε την ιδιοκτησία τού Τράνι, αφήνοντάς του μόνο την Άντρια.

Στον Αμάτο τού Μοντεκασίνο υπάρχει αναφορά σε έναν αδελφό τού Πέτρου Β΄, τον Φαλγκούτσε, αλλά αυτό πρέπει να είναι λάθος αντιγραφέα, καθώς κανένας τέτοιος αδελφός δεν είναι αλλιώς γνωστός, και το γεγονός με το οποίο συνδέεται συνέβη μετά το τέλος τού Γοδεφρείδου.

 Αναφορές 
 Robert Lee Wolff. 1948. «Ρουμανία: Η Λατινική Αυτοκρατορία της Κωνσταντινούπολης». Speculum, 23(1):1–34.

 Εξωτερικοί σύνδεσμοι 
  I Conti di Trani
  Prosopography of the Byzantine World Archived 2016-06-10 at the Wayback Machine

Κατηγορία:Μεσαιωνική Ιταλία